**Териториално статистическо бюро - Югоизток**

Отдел „Статистически изследвания - Сливен“

**ДЕТСКИ ЯСЛИ В ОБЛАСТ СЛИВЕН ПРЕЗ 2024 ГОДИНА**

Към края на 2024 г. в област Сливен функционират 12 самостоятелни детски ясли и яслени групи в състава на детски градини (ДГ) с общо 641 места в тях (табл. 1) и в сравнение с предходната година броят на местата в детските ясли се увеличава с 2.

През 2024 г. в самостоятелни детски ясли и яслени групи в състава на ДГ са постъпили 513 деца, или с 35 деца по-малко в сравнение с 2023 година. В края на годината за отглеждане и възпитаване в детски ясли остават 500 деца, от които момчета са 252, а момичета - 248.

**1. Детски ясли, места и обслужени деца в област Сливен**

|  |  |  |  |  |  |
| --- | --- | --- | --- | --- | --- |
|  |  |  |  |  | (Брой) |
|  | **2020** | **2021** | **2022** | **2023** | **2024** |
| **Заведения** | 13 | 13 | 13 | 12 | 12 |
| **Места в края на годината** | 677 | 677 | 664 | 639 | 641 |
| **Деца в края на годината** | 564 | 551 | 540 | 554 | 500 |

В разпределението на децата, отглеждани в детските ясли в област Сливен, по възраст към 31.12.2024 г. преобладава делът на децата на възраст от 2 до 3 години – 86.4%, а останалите деца са на 1 до 2-годишна възраст – 13.6% (Фиг. 1 ).

**Фиг. 1. Структура на децата в детските ясли в област Сливен**

**към 31.12.2024 г. по възраст**

За да осигурят условия за нормално физическо и психическо развитие и възпитание на децата, към края на 2024 г. в детските ясли работят 198 души персонал по основно трудово правоотношение. Професионалисти по здравни грижи и други медицински специалисти са 97, от тях 92 са медицински сестри. Немедицинският персонал, който се грижи за обслужването на децата в детските ясли, е 101 души.

**Методологични бележки**

Статистическото изследване на детските ясли е изчерпателно годишно статистическо изследване, провеждано от Националния статистически институт. Обхващат се както самостоятелните детски ясли, така и яслените групи в детски градини (ДГ). Източник на статистическа информация са самостоятелните детски ясли и яслените групи в състава на детски градини. Осигурени са данни за персонала, местата, броя и разпределението на децата по възраст.

Детските ясли се създават в съответствие със Закона за здравето и Наредба №26 от 18.11.2008 г. на Министерството на здравеопазването (обн., ДВ, бр. 103 от 2 декември 2008 г., изм., ДВ, бр. 53 от 8 юли 2023 г.) с цел подпомагане на семействата при отглеждане на децата до тригодишна възраст и за осигуряване на тяхното нормално физическо и психическо развитие. Детските ясли са организационно обособени структури, в които екип от медицински и други специалисти осъществява отглеждане на деца чрез грижа за опазване и укрепване на здравето, възпитание и обучение от тримесечна до тригодишна възраст. Яслени групи могат да се откриват и в целодневни и седмични детски градини, като организацията на работа в тях не се различава от тази в постоянните ясли. При анализ на данните за детските ясли трябва да се има предвид, че броят на заведенията и местата в тях се променят не само в резултат на разкриване и закриване на заведения, но и поради преобразуване или обединяване на заведения или групи.

Повече информация и данни от изследването „Детски ясли“ са достъпни в ИС „Инфостат“ (<https://infostat.nsi.bg/infostat/pages/module.jsf?x_2=60>) и на сайта на НСИ ([www.nsi.bg](http://www.nsi.bg)), раздел „Здравеопазване“.